Môj frajer je miliardár

„Môj frajer je miliardár,“ hovorím si a nechápem, ako je možné, že práve mňa postretlo také šťastie. Práve mňa, obyčajnú študentku, ktorá si privyrábala ako animátorka v jednom z jeho mnohých zábavných parkov. Vlastní ich desiatky po celom svete. Cítim sa výnimočná. Môže mať každú a on si vybral práve mňa. Sedíme v jeho luxusnom Bentley a vezieme sa na jeho ešte luxusnejšiu chatu, ktorá je ukrytá hlboko v horách. Povedal, že tam budeme mať súkromie a nebudú nás tam otravovať žiadni paparazzi. Už sa neviem dočkať, až uvidím tú nádheru.

Keď tam prídeme, zisťujem, že moje očakávania sa naplnili. Všade navôkol sú vysoké stromy a chatu, ktorá by pokojne mohla slúžiť ako menší hotel, obkolesuje hustý les. Je tu úplné ticho. Prekvapene si uvedomím, že nepočujem ani štebot vtákov.

„Je tu nádherne!“ zvolám veselo a zvedavo sa rozhliadam.

„Verím, že sa ti tu bude páčiť,“ usmeje sa môj spoločník. „Bohužiaľ, musím ešte vybaviť pár pracovných schôdzok, tak tu budeš musieť jeden večer vydržať bezo mňa.“

„To myslíš vážne?“ opýtam sa sklamane. „Čo tu budem sama robiť?“

„Netráp sa, v chate je jakuzzi aj menší bazén, určite sa zabavíš a ja prídem hneď, ako to bude možné.“

„Čo ak ma tu niekto prepadne?“ opýtam sa vydesene.

„Nemusíš sa báť, chata je dobre zabezpečená, vnútri sa ti nič nestane a o pár hodín budem späť,“ ubezpečuje ma.

Odomkne ťažké bezpečnostné dvere, uvedie ma do veľkej haly s kozubom a už ho niet.

No pekne, hnevám sa v duchu. Takto som si to rozhodne nepredstavovala. Dôkladne zamknem a prechádzam sa po miestnostiach. Je tu kuchyňa, štyri kúpeľne, sauna aj bazén. Napriek tomu nemám vôbec dobrú náladu. Cítim sa osamelo a smutne.

Odrazu sa mi tu vôbec nepáči. Keď prechádzam chodbou, uvidím pootvorené dvere. Za nimi sú úzke schody, ktoré vedú nadol. Zvedavo nazriem do tmy, keď sa mi z ničoho-nič z ruky zošmykne diamantový náramok a skotúľa sa po schodoch do pivnice. Teda, aspoň si myslím, že je tam pivnica. Veď čo iné by mohlo byť v podzemí. Ten náramok som dostala od svojho miliardára a v žiadnom prípade oňho nechcem prísť. Ani o náramok, ani o miliardára. Vôbec sa mi do tej plesnivej pivnice nechce, ale za tie prachy musím prekonať strach z pavúkov a inej hávede.

Zapnem matné svetlo a zídem do menšej miestnosti. Nič zaujímavé tu nie je, len množstvo harabúrd. Náramok nájdem vedľa starej zaprášenej sochy sfingy. Vedľa nej sú ďalšie sochy: muž s jedným okom uprostred čela, žena s hadmi namiesto vlasov, muž spolovice kôň a spolovice človek, postava s ľudským telom a hlavou býka a had s deviatimi dračími hlavami. Nerozumiem, čo tu tieto sochy robia. Akoby ich niekto vyhodil z múzea. No mňa viac zaujme niečo iné. V kúte je figurína a na nej staré svadobné šaty a závoj. Najradšej by som si ich vyskúšala. Už sa vidím ako nevesta na svadbe. Som si istá, že raz sa za môjho bohatého frajera vydám. Zatiaľ si vyskúšam len závoj. Tie zaprášené šaty si na seba nedám ani za nič. Vykrúcam sa v závoji a musím uznať, že mi pristane. Keď ma to omrzí, položím ho späť na figurínu a vyjdem z pivnice. Je už neskoro a som unavená.

Ľahnem si do obrovskej postele a hneď zaspím. Práve sa mi sníva o svadbe, keď ma zobudí podozrivý hluk. Najprv si pomyslím, že konečne prišiel môj miliardár, ale všade je tma a ticho. Začínam sa báť. Čo ak sa do chaty niekto vlámal? Nehlučne vstanem z postele a nakuknem do chodby. Od hrôzy skoro prestanem dýchať. Vo svetle mesiaca sa odráža postava ženy odetej vo svadobných šatách postriekaných krvou. Tvár jej zahaľuje závoj a v ruke sa jej blýska veľký nôž. Okamžite ma zaregistruje a rozbehne sa za mnou. Rýchlo zabuchnem dvere, ale protivníčka je silnejšia. Prudko ich rozrazí a rúti sa mojím smerom. Utekám k oknu a na bielizníku zbadám knihu. Schmatnem ju, a keď sa ku mne tá príšera priblíži, ovalím ju ňou celou silou po hlave. Postava sa zatacká, nôž jej vypadne z ruky a bezvládne spadne na zem.

Zhrozene pozriem na nevestu a potom na knihu. Až teraz si všimnem názov: J. W. Goethe Ifigénia v Tauride. Spomeniem si na antickú tragédiu o krásnej a mladej dievčine, ktorú pod zámienkou svadby vylákali na obetný oltár. A to iba preto, aby si naklonili priazeň bohov. Odrazu mi všetko docvakne a už viem, čo musím urobiť.

Niekedy nad ránom započujem zvuk motora. Môj frajer sa vrátil. Keď ma uvidí, pozerá na mňa ako na zjavenie.

„Ty... si v poriadku?“ opýta sa neveriacky.

„Prečo by som nemala byť? Len v noci ma tu prepadla nejaká šibnutá nevesta, ale podarilo sa mi ju zneškodniť. Strčila som ju do pivnice.“

„Ale takto sa to nemalo skončiť!“ zvolá zúfalo. „Čo bude s mojím biznisom?“

Teraz sa na neho prekvapene pozriem ja.

„Urobil som dohodu.“

„Akú dohodu? A s kým?“ vyzvedám naoko.

„No predsa s nimi. S tými v pivnici. Kyklop, hydra, medúza, kentaur, mytologické bytosti, ktoré v dnešnom svete už nemajú miesto. Dnes sú v kurze iné monštrá ako zombíci, upíri, mimozemskí votrelci alebo vraždiaci klauni. Lenže tie staré príšery sa nechcú dobrovoľne vzdať. Každý rok im musím priniesť obeť v podobe mladého dievčaťa. Potom mi dajú pokoj a moje zábavné parky majú úspech po celom svete. Vďaka tomu som taký bohatý.“

„Chceš mi povedať, že každý rok si sem na chatu privedieš nové dievča a obetuješ ho tým príšerám?“

„Prečo nie? Myslíš si, že ty alebo ktorákoľvek iná žena má väčšiu cenu ako moje peniaze? Veď na svete sú tisícky hlúpych dievčat, ktoré sa túžia vydať za muža ako som ja. Koniec-koncov, bola to tvoja voľba. Prišla si sem dobrovoľne. Škoda, že si radšej nesiahla po sfinge, hydre alebo kyklopovi. Mohol som tušiť, že Ifigénia to pokazí.“

Len teraz si uvedomím, aké som mala šťastie, že som nezobrala do rúk sošku toho chlapa s jedným okom alebo toho monštra s deviatimi hlavami.

„No, možno ešte nie je neskoro. Pokúsim sa s nimi znovu dohodnúť,“ rýchlo sa zvrtne a uteká do pivnice. Chvíľu je ticho a potom počujem obrovský buchot, rachot a nakoniec jeho zúfalý krik. Som spokojná. Ifigénia dodržala slovo.

Zbalím si veci a naštartujem jeho luxusné Bentley. Konečne si na ňom môžem zajazdiť. Zatiaľ mi to nikdy nedovolil a podľa jeho zúfalého vreskotu viem, že sa ho už pýtať nemusím.

Na druhý deň si kúpim noviny. Na titulnej strane je obrovskými písmenami napísané, že známy miliardár, majiteľ zábavných parkov, zahynul pri požiari svojej chaty. No mňa to už nezaujíma. Omnoho viac ma pobaví článok o tom, že nejakí turisti videli pobehovať po lese tvora, ktorý vyzeral spolovice ako človek a spolovice ako kôň.